O‘zbekiston turizmdagi raqobat bardosh mamlakatlar reytingiga kiritilmadi

O‘zbekiston Respublikasi jahon sayyohlik bozorida o‘z o‘rnini mustahkamlab olgan, ammo sezilarli o‘sish haqida gap yuritishga erta. Bu Turizm bo‘yicha raqobatbardosh mamlakatlar reytingi bilan ham isbotlanadi. Unda dunyodagi (madaniy zaxiralar, arzon infratuzilma, sayyohlik mahsulotlari narxi, xavfsizlik darajasi, xalqaro shaffoflik jihatidan) eng jozibador 140ta sayyohlik maskanlari qayd etilgan. Ushbu ro‘yxatda Qozog‘iston 85-o‘rin, Qirg‘iziston 116-o‘rin, Tojikiston 119-o‘rinni egallagani holda, O‘zbekiston bu reytingga kiritilmagan. Bu haqda Normativ-huquqiy hujjatlar muhokamasi saytiga joylashtirilgan O‘zbekiston Prezidentining «O‘zbekiston Respublikasida o‘rta istiqbolda turizmni rivojlantirish bo‘yicha Kontseptsiyasini hayotga tatbiq etish choralari to‘g‘risida»gi qarori loyihasida so‘z yuritilgan. 
Butunjahon sayyohlik tashkiloti (UNWTO) ma'lumotlariga ko‘ra, turizm jahon tovarlar va xizmatlar eksportida to‘rtinchi, daromad keltirishi bo‘yicha uchinchi o‘rinda turadi. Uning jahon YaIMdagi hissasi 10 foizni tashkil etadi. O‘zbekiston, Butunjahon turizm va sayohatlar bo‘yicha kengashi (BTSK)ning baholariga ko‘ra, sayyohlar kelishi borasida dunyo mamlakatlari orasida 150-o‘rinda. Uning hissasiga umumiy sayyohlar oqimining 0,2 foizi (bu boradagi O‘zbekiston salohiyati 2,2 foiz) to‘g‘ri keladi. 

Shu bilan birga, hujjatda qayd etilishicha, 2011−2015 yillarda O‘zbekistonda ko‘rsatilgan turistik xizmatlar hajmi (109 foiz) va xorijiy tashriflar soni ikki baravar (96,8 foiz) oshgani e'tirof etilgan. Yangi turistik korxonalar soni 27,2 foizga o‘sgan. 
Shunga qaramay, turizm infratuzilmasi, sifat darajasi, sayyohlik xizmatlarini ko‘rsatish holati, mamlakat iqtisodiyotiga qo‘shayotgan hissasi zamon talablariga javob bermaydi. BTSK baholashicha, O‘zbekiston turizm sohasining iqtisodiy hissasi 2015 yilda 1,81 trln so‘m yoki YaIMning 1,1 foizini tashkil etgan. 864,2 mlrd  so‘mlik investitsiyalar (barcha kiritilgan sarmoyalarning 2,2 foizi) va 200 mln AQSh dollari miqdoridagi eksport xizmatlarini hisobga olganda YaIMning 3,2 foizini tashkil etadi. Turizmning O‘zbekiston aholi bandligidagi bevosita ulushi 5 foiz (141,5 ming kishi)dan iborat.